Virallinen lehti nro C 371 , 08/12/1997 s. 0210



B4-0954, 0968, 0980 ja 0990/97 Päätöslauselma lasten ja lasten oikeuksien suojelusta Euroopan parlamentti, joka - ottaa huomioon vuonna 1989 tehdyn Yhdistyneiden kansakuntien yleissopimuksen lasten oikeuksista, - ottaa huomioon eurooppalaisen yleissopimuksen lasten oikeuksien toteuttamisesta (Strasbourg, 25. tammikuuta 1996), - ottaa huomioon Tukholmassa 27. - 31. elokuuta 1996 hyväksytyn julkilausuman lasten seksuaalisesta hyväksikäytöstä kaupallisessa tarkoituksessa, - ottaa huomioon 12. joulukuuta 1996 toimenpiteistä alaikäisten suojelemiseksi Euroopan unionissa ((EYVL C 20, 20.1.1997, s. 170)) ja 6. marraskuuta 1997 komission tiedonannosta lapsiseksimatkailun torjunnasta ja muistiosta Euroopan unionin panoksesta lasten seksuaalisen hyväksikäytön torjunnan edistämiseksi ((Kyseisen istunnon pöytäkirja, osa II, kohta 7)) antamansa päätöslauselmat, - ottaa huomioon Norjan hallituksen yhdessä Kansainvälisen työjärjestön ja Yhdistyneiden kansakuntien lastenrahaston (UNICEF) kanssa Oslossa 27. - 30. lokakuuta 1997 järjestämän lapsityövoimaa käsitelleen kansainvälisen konferenssin, A. ottaa huomioon, että 20. marraskuuta 1997 tulee kuluneeksi kahdeksan vuotta vuonna 1989 tehdystä YK:n lasten oikeuksien yleissopimuksesta, B. ottaa huomioon, että yli 250 miljoonaa iältään 5 - 14-vuotiasta lasta kaikkialla maailmassa tekee työtä ja useat näistä lapsista joutuvat tekemään vaarallista työtä sietämättömissä olosuhteissa, C. katsoo, että lasten oikeuksia on kunnioitettava ja suojeltava kaikkialla maailmassa ja että Euroopan unionilla on velvollisuus toimia sen varmistamiseksi, että näitä oikeuksia kunnioitetaan sen alueella ja osana sen suhteita kolmansien maiden kanssa; 1. Pyytää kaikkia jäsenvaltioita soveltamaan täysimääräisesti Yhdistyneiden kansakuntien yleissopimusta lasten oikeuksista; 2. On tyytyväinen Oslon konferenssin tuloksiin, erityisesti toimintaohjelmaan, jolla pyritään kaikkien sellaisten sietämättömien lapsityömuotojen estämiseen ja poistamiseen, joita ei voida hyväksyä, ja samalla pakollisen alkeiskoulutuksen takaamiseen; 3. Pyytää komissiota ja jäsenvaltioita varmistamaan kyseiseen toimintaohjelmaan sisältyvien toimenpiteiden täytäntöönpanon; 4. Pahoittelee, että Amsterdamin sopimuksesta puuttuu erityinen viittaus lasten oikeuksiin, ja korostaa tarvetta tunnustaa lasten suojelu Euroopan unionin ensisijaiseksi tehtäväksi, joka olisi sisällytettävä kaikkiin asiaan liittyviin Euroopan unionin ehdotuksiin ja aloitteisiin; 5. Tuomitsee varauksetta lasten seksuaalisen hyväksikäytön, lapsiin kohdistuvan väkivallan sen kaikissa muodoissa ja lasten halventamisen kulutustavaroiden asemaan alennettuina seksuaaliobjekteina; vaatii lasten seksuaaliseen hyväksikäyttöön kehottavan aineiston tuotannon, kaupan, levittämisen ja hallussapidon täydellistä kieltämistä; 6. Pitää tervetulleena sellaisten järjestelmien kehittämistä, joilla pyritään Internetin laittoman ja vahingollisen sisällön poistamiseen; kehottaa komissiota valmistelemaan eurooppalaista laatumerkintäjärjestelmää Internetin palveluntarjoajille ja tukemaan kansainvälistä koordinointia tällä alalla; 7. Pyytää jäsenvaltioita tehostamaan lapsiin kohdistuvaa väkivaltaa koskevia tutkimuksia; pyytää jäsenvaltioita antamaan säännöksiä rikossyytteiden nostamisesta seksimatkailua mainostavia matkanjärjestäjiä ja näitä palveluja käyttäviä henkilöitä vastaan; 8. Pyytää komissiota ottamaan käyttöön lasten oikeuksien tunnustamisen eurooppalaisen teemapäivän, jota vietettäisiin joka vuosi 20. marraskuuta; 9. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.